CELEX: 62019TN0011
Language: hu
Date: 2019-01-02 00:00:00
Title: T-11/19. sz. ügy: 2019. január 2-án benyújtott kereset – Mutualidad de la Abogacía és társai kontra EKB és ESZT

25.2.2019   
            
            
               HU
            
            
               Az Európai Unió Hivatalos Lapja
            
            
               C 72/43
            
         
      2019. január 2-án benyújtott kereset – Mutualidad de la Abogacía és társai kontra EKB és ESZT
      (T-11/19. sz. ügy)
      (2019/C 72/56)
      Az eljárás nyelve: spanyol
      
         Felek
      
      
         Felperesek: La Mutualidad General de la Abogacía (Madrid) és további 75 felperes (képviselők: R. Pelayo Jiménez, A. Muñoz Aranguren és P. Hermida Paredes ügyvédek)
      
         Alperes: Európai Központi Bank és Egységes Szanálási Testület
      
         Kérelmek
      
      A felperesek azt kérik, hogy a Törvényszék:
      
                  —
               
               
                  a keresetlevélben megjelölt jogsértések következményeként állapítsa meg az EKB és az ESZT szerződésen kívüli felelősségét, és rendelje el, hogy ez utóbbiak térítsék meg a felpereseknek okozott károkat, amelyek mértéke a felperesek részvényei tőkeértékének felelnek meg, amely az ESZT „1. értékelése” szerint 2,0020217 euró/részvény, másodlagosan pedig kötelezze az alperes intézményeket 0,8442 euró/részvénynek megfelelő kártérítés megfizetésére;
               
            
                  —
               
               
                  a kártérítés összegét növelni kell 2017. június 6-tól az ítélet meghozatalának napjáig az EUROSTAT által megállapított éves spanyolországi infláció mértékének megfelelően számított kompenzációs kamattal, a kártérítési kötelezettséget megállapító ítélet meghozatalának napjától a kifizetés napjáig pedig késedelmi kamattal (az EKB által a fő refinanszírozási műveleteire alkalmazott kamatláb 2 százalékponttal megnövelt értéke);
               
            
                  —
               
               
                  az alperes intézményeket kötelezze a költségek viselésére.
               
            
         Jogalapok és fontosabb érvek
      
      Keresetük alátámasztása érdekében a felperesek két jogalapra hivatkoznak.
      
                  1.
               
               
                  Az első, az Európai Központi Bank állítólagos jogellenes vagy gondatlan cselekményeire vagy mulasztásaira alapított jogalap. E tekintetben a felperesek a következőkre hivatkoznak:
                  
                              —
                           
                           
                              A bizalomvédelem elvének megsértése, mivel az EKB – mint a felügyeleti felülvizsgálati és értékelési eljárásokért (SREP) felelős intézmény – jogos elvárásokat ébresztett a Banco Popular Español, S. A. részvényeseiben.
                           
                        
                              —
                           
                           
                              A gondossági és a megfelelő ügyintézési kötelezettség EKB általi megsértése, mivel nem tette meg a megfelelő korai beavatkozási intézkedéseket és/vagy a Banco Popular Español helyreállítására irányuló megfelelő intézkedéseket, megsértve a korai beavatkozási intézkedések alkalmazását kiváltó feltételekre vonatkozó iránymutatásokat (a 2014/59 irányelv 27. cikkének (4) bekezdése).
                           
                        
            
                  2.
               
               
                  A második, az Egységes Szanálási Testület állítólagos jogellenes vagy gondatlan cselekményeire vagy mulasztásaira alapított jogalap. E tekintetben a felperesek a következőkre hivatkoznak:
                  
                              —
                           
                           
                              A 806/2014/EU rendelet 7. és 13. cikkének, valamint a 2014/59 irányelv 3. cikke (4) bekezdésének megsértése, az EKB és az ESZT összehangolatlan fellépése, valamint a Banco Popular Español szanálási terve naprakésszé tételének elmulasztása miatt.
                           
                        
                              —
                           
                           
                              A bizalmas kezelés kötelezettségének az ESZT általi megsértése, az EUMSZ 339. cikk és a 806/2014/EU rendelet 88. cikke (1) bekezdésének együttes megsértésével.
                           
                        
                              —
                           
                           
                              A 806/2014/EU rendelet 20. cikkének megsértése, mivel az ESZT nem végezte el a Banco Popular Español végleges értékelését, valamint ezzel együtt a gondossági és a megfelelő ügyintézési kötelezettség megsértése.